Drie dood in 2 ongelukke ure uit mekaarDie ongelukstoneel buite Ermelo in Mpumalanga. Foto: ER24 Drie mense is Maandagmiddag dood in twee verskillende padongelukke wat net ure uit mekaar in onderskeidelik Mpumalanga en Gauteng plaasgevind het. In een ongeluk is twee mans dood nadat hul voertuig op die Lothair‑pad buite Ermelo gerol het. Russel Meiring, woordvoerder van ER24, sê paramedici is omstreeks 12:05 na die toneel ontbied waar hulle die voertuig op sy dak in die regterkantste baan aangetref het. “Twee mans het ŉ kort ent weg van die voertuig af gelê,” het Meiring gesê. Paramedici het die mans ondersoek en gevind dat hulle veelvuldige beserings opgedoen en geen tekens meer van lewe getoon het nie. Hulle is op die toneel dood verklaar. Die ongelukstoneel in Roshnee, Vereeniging. Foto: ER24 In nóg ŉ ongeluk die middag is ŉ man dood toe ŉ ligte voertuig en ŉ vragmotor reg van voor op die R82 in Roshnee, Vereeniging, gebots het. “By paramedici se aankoms het hulle die wrak van die ligte voertuig langs die pad aangetref. Die vragmotor het ŉ kort ent verder gestaan,” het Meiring gesê. “By nadere ondersoek is die liggaam van ŉ man gevind waar dit in die ligte voertuig vasgekeer was. Hy het geen tekens van lewe getoon nie.” Die vragmotorbestuurder was ongedeerd. Albei ongelukke sal deur die owerhede ondersoek word.